Sedmokráska

Sedmokráska () je rod rastlín, ktorý zastupuje trváce byliny z čeľade astrovité (Asteraceae). Taxonomicky je tento rod súčasťou tribusu Astereae v podčeľadi astrovaté (Asteroideae).

 Opis 
Sedmokrásky sú trváce byliny s plazivými podzemkami. Stonky sú s vystúpavými výbežkami, vytvárajúcimi trs prízemných, postupne kvitnúcich listových ružíc. Listy sú stopkaté, s celistvými, obrátene vajcovitými až lopatkovými čepeľami.

Súkvetie tvoria jednotlivé úbory, ktoré pozostávajú na okraji z jazykovitých samičích kvetov (môžu druhotne chýbať) a v strede z obojpohlavných rúrkovitých kvetov. Kvety sú päťpočetné, so zrastenými korunnými lupienkami a majú päť tyčiniek so zrastenými peľnicami. Kalich je voľný, trváci, v podobe venčeka chĺpkov tvoriacich lietacie zariadenie slúžiace na rozširovanie semien (chocholec). Zákrov pozostáva z podlhovastých listeňov. Plodmi sú nažky.

 Rozšírenie 
Druhy rodu sedmokráska sa prirodzene vyskytujú od Makronézie, cez Európu a severnú Afriku po strednú Áziu a západné Himaláje. Na Slovensku zastupuje tento rod jediný druh, sedmokráska obyčajná (Bellis perennis).

 Zoznam druhov 
V rámci rodu eviduje databáza semenných rastlín POWO tieto súčasné druhy:
 Bellis annua L. – Kanárske ostrovy, Stredomorie až Irán.
 Bellis azorica Seub. – Azorské ostrovy.
 Bellis bernardi Boiss. & Reut. – Korzika.
 Bellis caerulescens Coss. & Balansa – Maroko.
 Bellis cordifolia (Kunze) Willk. – Španielsko.
 Bellis hyrcanica Woronow – Kaukaz až Irán.
 Bellis longifolia Boiss. & Heldr. – Kréta.
 Bellis margaritifolia Huter, Porta & Rigo – Taliansko a Sicília.
 Bellis microcephala Lange – Španielsko a severná Afrika.
 Bellis perennis L. – od Európy cez Stredomorie po západnú Áziu.
 Bellis prostrata Pomel – severozápadná Afrika.
 Bellis pusilla (N.Terracc.) Pignatti – Taliansko.
 Bellis rotundifolia (Desf.) Boiss. & Reut. – Maroko a Alžírsko.
 Bellis sylvestris Cirillo – Stredomorie.

 Referencie 

 Iné projekty 

Kategória:Flóra na Slovensku
Kategória:Astrovité
Kategória:Astrovaté

Kategória:Trvalé rastliny